Har man penge, kan man få. Har man ingen, kan man besøge Nordjysk Fødevareoverskud. De deler nemlig overskydende mad fra butikker og leverandører ud for næsten ingenting. På grund af stigende dagligvarepriser og flere nyankomne ukrainske flygtninge, er der nu så stor efterspørgsel på mad, at Nordjysk Fødevareoverskud ikke længere kan følge med. - Her de sidste par uger har vi kunnet mærke, at der er kommet ukrainske flygtninge til byen, siger Frederik Boje Wiborg Sørensen, daglig leder hos Nordjysk Fødevareoverskud. Ikke alle kan få For at så mange mennesker som muligt kan få del af overskudsmaden, har de sat mængden af mad pr. person ned. Før fik man omkring 30 kilo mad med hjem, nu er det nede omkring 20-25 kilo. - Det gør vi selvfølgelig for, at vi kan hjælpe flere. Men det er en forskel, man kan mærke, siger Frederik Boje Wiborg Sørensen. Den stigende efterspørgsel betyder også, at de afviser cirka fem personer eller familier hver dag. Der er simpelthen ikke mad til alle. Mere hjælp er tiltrængt Udover mad fra flere dagligvarebutikker og leverandører efterspørger Nordjysk Fødevareoverskud også mere hjælp. - Vi har brug for flere frivillige, der kan hjælpe med at lave de her ekstra kasser, der skal leveres, siger daglig leder, Frederik Boje Wiborg Sørensen. - Samtidig har vi også brug for økonomisk hjælp fra fonde for eksempel, for det tærer også på vores ressourcer, at efterspørgslen er så stor, siger han. Miljøministeriet anslår, at over 40 procent af det årlige madspild i Danmark kommer fra detailhandlen og fødevareindustrien. Så der er mad derude, der kan komme trængte til gavn. Og Nordjysk Fødevareoverskud står mere end klar til at give det videre.

Opsummering:
Det er blandt andet de stigende priser på dagligvarer, el og varme, der er medvirkende til, at efterspørgslen på overskydende mad stiger.